**Uporaba problemskega učenja pri študentih s posebnimi potrebami**

Veščine, kot so kritično mišljenje, zmožnost analiziranja problema, postavljanje hipotez, razločevanje pomembnih dejstev, delo v skupini itd., so koristne tudi za študente s posebnimi potrebami, vendar bodo nekateri potrebovali dodatno podporo in svetovanje pri njihovem usvajanju.

Izzivi pri samostojnem delu

Del problemskega učenja je individualno in samostojno raziskovanje problema, zato morajo biti študentje zmožni načrtovanja in izpeljave aktivnosti za njegovo rešitev. Nekateri študenti se bodo lahko pri tem soočali s številnimi izzivi; npr. študenti z Aspergerjevim sindromom, študenti z motnjami avtističnega spektra in študenti z disleksijo imajo težave pri ločevanju med pomembnimi in nepomembnimi informacijami. Izzive lahko imajo pri samem načrtovanju dela, z organizacijo gradiv in pri upravljanju s časom. Če je možno, preverite, ali študent razume osnovne in ključne pojme problema, ki ga obravnava. Študenti s težavami v duševnem zdravju lahko naletijo na izzive pri individualnem delu zaradi ohranjanja zbranosti ali pomanjkanja motivacije in volje za delo.

Zgoraj navedeni študentje bodo najpogosteje potrebovali več usmerjanja in spodbude. Poskrbite, da bodo imeli na voljo dovolj časa za individualno delo in jim dajte vedeti, da ste na voljo za morebitno dodatno razlago pri reševanju dilem glede nalog.

Nekaterim študentom lahko k razumevanju in učinkovitejšem delu pomagajo različni diagrami in miselni vzorci, zato jih spodbudite k tovrstnim načinom dela. Prav tako spodbudite gluhe in naglušne študente ter študente z disleksijo, da si pripravijo slovar besed, ki jih ne razumejo. Tako bodo namreč lažje razumeli gradivo in kvalitetnejše opravili nalogo.

Priporočila za gradiva

Za uspešno dokončanje naloge morajo študenti tako individualno kot skupinsko zbrati ustrezna gradiva in jih nato tudi preštudirati. Študenti z disleksijo, študenti z motnjami avtističnega spektra in študenti z Aspergerjevim sindromom lahko imajo težave z organizacijo in razvrstitvijo pomembnosti in smiselnosti gradiv. Študentom s težavami vida predstavljajo izzive tiskana gradiva. Tem študentom omogočite dostopna e-gradiva, ali pa jim priskrbite gradivo vnaprej, da si ga bodo lahko prilagodili v njim ustrezno obliko. Tudi gluhi in naglušni študentje lahko imajo težave z razumevanjem gradiv. Če bodo študenti pri delu uporabljali večpredstavnostna gradiva, bodite pozorni, da bodo ta dostopna (npr. podnaslovljena video gradiva za gluhe in naglušne, z alternativnim besedilom opisana video gradiva za slepe in slabovidne in alternativno opisana slikovna gradiva za slepe in slabovidne).

Pri uporabi IKT-orodij preverite, da so dostopna za ljudi s posebnimi potrebami. Bodite pozorni, da se pri delu ne uporablja preveč različnih IKT-orodij, saj lahko to nekatere študente zmede, ali jim povzroči pretirani stres. Če je študent s posebnimi potrebami že uporabljal katerega od orodij in je seznanjen z njegovo uporabo, omogočite uporabo tovrstnih orodij.

Izzivi v predavalnici in priporočila

Pri problemskem učenju delo pogosto poteka v predavalnici v skupinah, kar lahko predstavlja izziv za nekatere študente s posebnimi potrebami. Če ima študent težave s sledenjem diskusiji, priporočamo, da člani skupine redno povzemajo povedano in poudarijo pomembne dele razprave.

Če delo v skupini študentu s posebnimi potrebami predstavlja velike težave in se težko vključi v skupino, je smiselno premisliti o tem, da bi ta razkril svoje težave in razložil, kako te vplivajo na njegovo delo v skupini. Na tak način ga bodo ostali študentje bolje razumeli in mu tudi ponudili podporo in pomoč. Delo v skupini bo tako učinkovitejše in manj stresno. S študentom s posebnimi potrebami se lahko individualno ali v skupini pogovorite o njegovih sposobnostih in znanjih, ki bi pripomogli k učinkovitejšemu sodelovanju z ostalimi člani. Na ta način si bo študent tudi lažje izbral najustreznejšo vlogo v skupini (npr. vodja, bralec, zapisnikar).

Dolgotrajno bolni študenti in študenti s težavami v duševnem zdravju so lahko zaradi slabega počutja ali zdravljenja večkrat odsotni, zato bodite razumevajoči do njihovih upravičenih izostankov. Premislite, ali bi bilo možno takšnega študenta priključiti delu v skupini na daljavo, ali pa skupino posebej opomniti, da ga vsakokrat seznani z dogajanjem in diskusijo oziroma opravljenimi aktivnostmi.